Чардаш

**Чардаш** (мадь. *сsárdás*, рсй. *ча́рдаш*, поль. *сzardasz*, укр. *ча́рдаш*), традиционални мадярски танєц. Мено достал по месце дзе ше го найвецей и грало, у Чарди (мадь. *Csárda*). Чардаш настал у централней Мадярскей и популаризовали го мадярски Циґанє по цалей тедишнєй кральовини, а и у околних жемох. Окрем Мадярох, прилапели го и Банатски Болгаре, Словаци, та и Руснаци.

Найвчаснєйши жридла о наставаню чардаша у нєшкайшей форми водза до 18. вику. Мадярски вербункоше (мађ. *verbunkos*) хасновали чардаш кед випровадзали младих людзох до войска.

Чардаш характеризовани у варияцийох швидкосци (темпа): почина помали (*lassú*), а закончує ше барз швидко, фришко (*friss)*. Тиж єст и други варияциї темпа, и то  ридки чардаш (*ritka csárdás*), густи чардаш (*sűrű csárdás*) и бежаци чардаш (*szökős csárdás*). Мелодия чардаша у  2/4 и 4/4 такту.

Найпознатши чардаш од Витория Монтия, писани за виолину и клавир. Ма пейц варияциї у темпу, а виолина му дава виртуозносц.

## Чардаш и Руснаци
Познате нам же ше до панонских крайох присельовали худобни людзе, без интелектуалцох, ґу нїм приходзели лєм священїки. Аж концом 19. вику спомедзи шорох наших предкох почали ше зявйовац и школовац и власни интелектуалци, алє нє и музични фаховци! На место власного музичного мелоса часто ше прилапйовали мелодиї зоз окруженя у яким нашо предки жили. По двацети роки прешлого вику у нашим музичним живоце скоро главне место заберали чардаши, и мелодиї панонского типа як и при Mадярох и Словакох.

Танєц чардаш бул при Руснацох тиж популарни на свадзбох и других сходох и вешельох. Танцовало ше го по пари лєбо у колє. Найчастейше то були мадярски мелодиї або и словацки алє находизме у рижних музичних документох же на превжати мелодиї додавани тексти по руски. Гудаци часто спочатку танца грали и шпивали а после шпиваня наставели грац чардаш, же би под конєц подшвидшали темпо чардаша и зоз тим допринєсли ище харизматичнєйши темперамнент чардаш-танцу.

Млодов танєц - чардаш

Перши млодов танєц, (таки обичай ше затримал по нєшка), на свадзби по вечери, вше бул чардаш! И тот чардаш „помали“ и гевтот „по горе“ (швидки). Тот „по горе“  („гаром“ по керестурски, або „годьволт“ по коцурски) гудаци грали и три раз єдно за другим! У нас Руснаци на чардаш вше танцовали. Под час танцу з часу на час єден з гудакох вше одшпивал по єдну або два строфи чардаша. 

**▶ Горечардаш** (хлопски род*)* то швидки чардаш хтори гудаци-музиканти на танцу трираз єдно за другим грали. Звичайнєйша назва ***гаром.***

• *Дюра ... винял пейдзешатку и, кладуци ю преднякови за [[смик]], на цале гарло* *скричал: Гаром! На тварох *'гудаком*' затанцовал ошмих ... и знова* *[[Гудак|гудаци]] заграли горечардаш.*
## Танцованє чардаша
Танєчнїки мишано хлопско-женски пари, дзе дзивки облєчени до традиционалних червених сукньох, на ногох маю червени чижемки (мађ. *piros csizma*), а леґинє обовязно чарни чижми и народне облєчиво.

## Композиторе
Познатши композиторе, хтори медзи иншим компоновали чардаш, тоти:

• Франц Лист (мадь. *Liszt Ferenc*), мадярски композитор

• Йоганес Брамс (нєм. *Johannes Brahms*), нємецки композитор

• Йоган Штраус старши (нєм. *Johann Strauß*)), австрийски композитор

• Пабло де Сарасате (шп. *Pablo Martín Melitón de Sarasate* y *Navascués*), шпански композитор

• Петар Илїч Чайковски (рсй. *Пётр Ильич Чайковский*), русийски композитор

## Литература
* *Словнїк руского народного язика* II, О-Я, Нови Сад, б. 705
* Дюра Латяк, *Руски народни шпиванки на пожичени мелодиї*, Руске слово и Завод войводянских Руснацох 2025. б. 7-9

## Вонкашнї вязи
* Чардаш
* Вербункош
* Cardas V. Monti В. Монти Чардаш, мрс. виолинисткиня Олеся Балач, Youtube.com (Makovcanj)

Катеґория:Танци
Катеґория:Мадярски народни танци